曉霧行
作者：李新
朝代：宋

paragraphs: 山川蒸空氣充塞，宇宙冥冥晝昏黑。
九州四海安在哉，出門寸步迷南北。
赤烏觜距非不剛，執轡神人身更長。
胡爲柔濡甘隱翳，坐令萬里無晶光。
我欲奮袂揮霜刀，恨身無翼愁天高。
茫然一身不可斷，力微援寡誠徒勞。
安得長風生海邊，掃除氛穢開青天。
葵藿傾心知所向，共看白日當空懸。